རྒྱལ་པོ་གྲི་གུམ་བཙན་པོ་ནས་གླང་དར་མའི་བར་དུ་སྟོད་ཀྱི་སྟེང་གཉིས།ས་ཡི་ལེགས་དྲུགབར་གྱི་ལྡེ་བརྒྱད།འོག་གི་བཙན་ལྔ།སྐྱིད་པའི་གདུང་རབས་བརྒྱད།ཤིན་ནུ་སྐྱིད་པའི་གདུང་རབས་ལྔ།སྨད་ཀྱི་སྟེང་གཅིག་བཅས་བཙན་པོ་སུམ་ཅུ་སོ་ལྔ་རིམ་པར་བྱོན་པ་ཀུན་ལ་བང་སོ་མཆིས་ཤིང་།བང་སོ་བཏབ་ཡུལ་ཐད་ལའང་༼མཁས་པའི་དགའ་སྟོན༽དུ་སྟེང་གཉིས་བང་སོ་རྫ་དང་གཡའ་ལ་བཏབ་ཅེས་རི་སྒང་གི་ཆེས་མཐོ་སར་བཏབ་པ་དང་།ལེགས་དྲུག་བང་སོ་གཡའ་སྤང་མཚམས་སུ་བཏབ་ཅེས་སྔ་མ་ལས་ཅུང་ཟད་ཕབ་སྟེ་བཏབ་པ་དང་།ལྡེ་བརྒྱད་བང་སོ་ཆུ་བོའི་གཞུང་ལ་བཏབ་ཅེས་གསུངས་ཤིང་།བང་སོའི་བཟོ་དབྱིབས་ལ་ཡང་སྣ་ཚོགས་ཡོད་པ་ལས་གཙོ་ཆེ་བ་གཉིས་སུ་འདུ་ཆོག་པར་སྣང་སྟེ་སྟོད་ཀྱི་སྟེང་གཉིས་ནས་འོག་གི་བཙན་ལྔ་ཡན་ཆད་ཀྱི་བཙན་པོའི་བང་སོ་རྫ་རི་མཐོ་ཞིང་བཙན་པའི་གནས་སུ་བརྩིགས་ཤིང་།བང་སོ་བརྩིས་པའི་དབྱིབས་ཟླུམ་པོ་ཉིད་དུ་ངེས།དེ་མན་ཆད་ནས་བཙན་པོའི་བང་སོ་རི་ལ་བརྩིགས་པ་ལས་ཡུལ་དུ་འདེབས་པའི་སྲོལ་དུ་གནས་སྤོས།གནམ་རི་སྲོང་བཙན་གྱི་དུས་ནས་བང་སོ་གྲུ་བཞིར་བརྩིགས་པའི་སྲོལ་དར།